Farul a fost învinsă, pe teren propriu, 1-4 cu Sepsi, partidă în care vârful de atac al oaspeților, slovacul Pavol Safranko a dat recital, punctând în minutele 2,22 și 33, pentru un hatt-trick perfect.
Safranko (29 de ani) a ajuns la opt goluri în acest campionat și la 30 de reușite sub tricoul lui Sepsi, pentru care bifează al patrulea sezon, cu șanse importante de a fi ultimul, deoarece din vară este liber de contract.
Slovacul nu a luat încă o decizie în privința viitorului său și ar putea ajunge la CFR Cluj, unde Dan Petrescu îl dorește cu insistență, pentru a forma o nouă echipă de titlu, Bursucul punându-l în fruntea listei de achiziții.
Indiferent de va face, Safranko este cea mai profitabilă mutare din istoria lui Sepsi, care în 2021 l-a vândut cu 700.000 de euro în Africa de Sud, la formația Mamelodi Sundowns, multiplă campioană a țării.
Slovacul a jucat destul de bine acolo, și în sezonul 2021-2022, a cucerit toate trofeele puse în joc: campionatul din Africa de Sud și cele două cupe interne. La finalul sezonului, el a fost pus însă pe liber, deoarece a trebuit să facă loc unui alt străin, transferat de club, în Africa de Sud numărul fotbaliștilor din alte țări fiind limitat. Mamelodi l-a luat pe chilianul Marcelo Allende și astfel, Safranko a fost lăsat să plece liber.
Atacantul a ales să se întoarcă în România, unde avea ofertă de la FCSB, dar și de la Sepsi. A ales echipa covăsneană, deoarece i-a oferit un contract pe două sezoane, în vreme ce Gigi Becali îi propusese un angajament doar pe un an.
Inițial, FCSB îl dorise când era sub contra cu sud-africanii, dar interesul manifestat față de el i-a determinat pe aceștia să ceară bani pe el. Ulterior, după ce Safranko a fost pus pe liber, oferta proaspetei campioane n-a mai fost pe placul fotbalistului, care a preferat să revină la Sfîntu Gheorghe.
Așa s-a ales Sepsi gratis cu atacantul pe care luase 700.000 de euro, în urmă cu un an și pe care, în 2019 îl luase de la danezii de la Aalborg cu 125.000 de euro. Pavol Safranko s-a format la echipa slovacă Tatran Presov și a mai jucat pentru Podbrezova, Dunajska Streda, Aalborg, Dundee United.
Safranko are 92 de goluri în cariera sa, derulată în 383 de meciuri, rezultând o medie de un gol la peste patru partide, ceea ce nu e o medie formidabilă pentru un vârf de atac. El a prins și zece selecții la naționala Slovaciei, dar ultima dintre ele a fost în 2020. Ca o coincidență, Pavol a debutat la națională, în 2017, înlocuindu-l într-un meci pe Adam Nemec, acum la Voluntari.